FI Euroopan unionin virallinen lehti C 267/46

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 267/16)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”AGNEAU DE LOZERE”

EY nro: FR/PGI/005/0501/06.10.2005

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Institut National des Appellations d'Origine (I.N.A.O.) Osoite: 51, rue d'Anjou F-75008 Paris Puhelin: (33) 153 89 80 00 Faksi: (33) 142 25 57 97 Sähköposti: info@inao.gouv.fr

2. Ryhmittymä:

Nimi: Association Viande d'Agneau de Lozère (A.V.A.L.) Osoite: c/o Cobevial Avenue Pierre Sémard F-48100 Marvejols Puhelin: (33) 466 32 43 08 Faksi: (33) 466 32 04 02 Sähköposti: cobevial-48@wanadoo.fr Kokoonpano: Tuottaja/jalostaja ( X ) muu ( X )

3. Tuotelaji:

Luokka 1.1: Tuore liha (ja muut eläimenosat)

4. Eritelmä

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Agneau de Lozère”

4.2 Kuvaus: Tuotteen, jota SMM-hakemus koskee, ominaispiirteet ovat seuraavat:

Rotu: Uros- ja naaraspuoliset siitoseläimet kuuluvat Blanche du Massif Central -rotuun.

Eläintyyppi: Uros- ja naaraspuoliset karitsat ovat nuoria ja kevyitä; ne sijoittuvat aivan juottokaritsojen ja nurmella ruokittavien karitsojen välimaastoon. Karitsoja ei eroteta emistään ennen niiden viemistä pois tilalta, vaan emät imettävät niitä luonnolliseen vieroitukseen asti eikä niille anneta minkäänlaista keinotekoista maidonkorviketta.

Tuotantotapa: Kasvatusmenetelmä on ekonominen ja perustuu SMM-alueen laidunresurssien optimaaliseen käyttöön. Tavoitteena on antaa lauman laiduntaa mahdollisimman paljon. Tämän vuoksi laidunalojen järjestelmällinen käyttö tiloilla takaa tuotteen erityisluonteen: tuote eroaa voimaperäisimmillä tuotantoalueilla kasvatetuista karitsoista saaduista tuotteista, sillä emiä ruokitaan laidunaloilla, joilla käytetään alhaisia tuotantopanoksia ja joilla kasvaa erilaisia kasveja. Tämä vaikuttaa karitsoihin emien maidon kautta.

Karitsat teurastetaan alle 130 päivän ikäisinä.

Ruhojen ominaisuudet ovat seuraavat:

Karitsojen ruhopaino 7–19 kg.

Lihakkuusluokka: U, R ja O EUROP-taulukossa.

Rasvaisuusluokka: luokat 2 ja 3 EUROP-taulukossa.

Väri: punertavan valkoinen.

Rasvan laatu: kiinteä, notkea ja valkoinen.

Liha myydään tuoreena:

Ruhoina tai puoliruhoina.

Leikattuina ruhonosina.

Paloiteltavaksi soveltuvina osina (Prêt A Découper, PAD).

Kuluttajapakkauksina (Unité de Vente Consommateur, UVC).

4.3 Maantieteellinen alue: Karitsat syntyvät, ja ne kasvatetaan ja teurastetaan SMM-alueella.

SMM-alue ”Agneau de Lozère” määritellään seuraavien perusteiden mukaisesti:

Blanche du Massif Central -rotuun (BMC) kuuluvat uuhet.

— Käytetty peruste: BMC-rotu: yli 500 BMC-uuhta/kantoni.

Nouseva korkeuskäyrä kaakkois-luoteisakselilla.

— Käytetty peruste: kantonit sijaitsevat yli 800 metrissä tai 600–800 metrissä.

Vähätuottoiset laitumet, joiden määrä kasvava luoteis-kaakkoisakselilla.

— Käytetty peruste: yli 20 prosenttia vähätuottoista jatkuvaa laidunta.

Ei volkaanista pohjamaata, sillä tällainen maa kiihdyttää eläintuotantoa ja tuotantoa hehtaaria kohden.

Maantieteellisellä alueella on 259 kuntaa neljän departementin alueella.

— Lozèren departementti (48): koko departementti eli 185 kuntaa.

— Cantalin departementti (15): 33 kuntaa: Alleuze, Anglards-de-Saint-Flour, Anterrieux, Celoux, Chaliers, Chaudes-Aigues, Chazelles, Clavieres, Coren, Deux-Verges, Espinasse, Faverolles, Fridefont, Jabrun, Lieutades, Lorcieres, Loubaresse, Maurines, Mentieres, Montchamp, Rageade, Ruynes-en-Margeride, Saint-Georges, Saint-Just, Saint-Marc, Saint-Martial, Saint-Remy-de-Chaudes-Aig, Saint-Urcize, Soulages, Tiviers, Trinitat, Vabres, Vedrines-Saint-Loup.

— Ardèchen departementti (07): 11 kuntaa: Borne, Cellier-du-Luc, Laval-d'Aurelle, Laveyrune, Lesperon, Malarce-sur-la-Thines, Montselgues, Saint-Alban-en-Montagne, Saint-Etienne-de-Lugdares, Saint-Laurent-les-Bains, Sainte-Marguerite-Lafiger.

— Haute Loiren departementti (43): 30 kuntaa: Alleyras, Ally, Arlet, Auvers, Besseyre-Saint-Mary, Chanaleilles, Charraix, Hastel, Chazelles, Croisances, Cronce, Cubelles, Desges, Esplantas, Ferrussac, Grezes, Langeac, Monistrol-d'Allier, Pebrac, Pinols, Prades, Saint-Austremoine, Saint-Christophe-d'Allier, Saint-Prejet-d'Allier, Saint-Venerand, Saugues, Tailhac, Thoras, Vazeilles-près-Saugues, Venteuges.

4.4 Alkuperätodisteet: Jäljitettävyys on mahdollista eläimen syntymästä aina siihen asti, kun liha myydään kuluttajille. Kasvattajien on pidettävä kasvatusrekisteriä ja varustettava eläimet lainsäädännön mukaisesti tunnisteella.

Niiden eläinten selkään, joihin ei sovelleta SMM-menettelyä, merkitään punainen risti.

SMM-menettelyyn kuuluvat eläimet saavat korvamerkin, jossa on maininta SMM-menettelystä.

Elävien eläinten jäljitettävyys varmistetaan eläinnumerolla.

Ruhojen jäljitettävyys varmistetaan teurastamonumerolla (yhteys eläinnumeroon) ja palojen jäljitettävyys leikkuuerän numerolla.

4.5 Tuotantomenetelmä: Tiloille on annettava lupa ennen kuin ne voivat alkaa tuottaa kyseistä tuotetta.

Karitsat ovat Blanche du Massif Central -rodun uuhien ja saman rodun pässien jälkeläisiä. Rotuvalinnan nykyisenä tavoitteena on parantaa emouuhien ominaisuuksia, maidon laatua (vaikuttaa rasvan laatuun ja väriin), lisääntymisominaisuuksia, kasvua ja varsinkin lihan laatua (lihakkuus ja rasvan määrä).

Eläintiheys on alle 1,4 nautayksikköä hehtaarilta eli alle 10 uuhta käytettyä hehtaaria kohden (laitumet, luonnonlaitumet: nummet, aluskasvillisuus, vuoristolaitumet).

Rakennuksissa on oltava sisätilaa 1,5 m2 uuhta kohden, jos rakennus on varustettu perinteisillä ruokintakouruilla tai ruokintamatoilla, jotka ovat poikittain keskikäytävään nähden. Jos rakennus on varustettu tavallisilla ruokintamatoilla, pinta-ala on vain 1,3 m2 uuhta kohden.

Emojen ruokinta

Määrällisesti laidunalat kasvavat hitaasti ilmasto-olojen (kylmät talvet, kuivat kesät jne.) vuoksi, mikä vähentää ravintotarjontaa ja alojen käyttöaikaa. Tästä syystä tuottajat käyttävät eri vuodenaikoina ja eläinten fysiologisten tarpeiden perusteella joko laitumia tai luonnonlaitumia. Laidunten ja luonnonlaitumen optimaalinen käyttö riippuu edellyttää kuitenkin niiden molempien käytön yhdistämistä ja sitä, että niiden käyttöä täydennetään muilla ravintovaroilla, joita saadaan luonnonlaitumilta, laitumilta, rehualoilta tai kuivatuista rehuista.

Tuottajat sitoutuvat omavaraisuuteen rehuntuotannossa (korjattu nurmi, laidunnettu nurmi). Tämän vuoksi käytetty rehu korjataan kokonaisuudessaan SMM-alueelta proteiinilähteenä tarvittavaa kuivattua alfalfaa lukuun ottamatta. Rehu voidaan joko tuottaa SMM-alueella tai se voidaan ostaa sieltä. Ostetun kuivatun alfalfan osuus ei ole kuitenkaan yli 10 prosenttia käytetystä rehusta.

Karitsojen ruokinta

Karitsat eivät saa elämänsä alkuvaiheessa muuta ravintoa kuin emän maitoa; emät imettävät karitsoja luonnolliseen vieroitukseen asti. Uuhet imettävät karitsoja vähintään kaksi kertaa päivässä, jotta maito riittäisi mahdollisimman pitkään. Karitsoja ei milloinkaan eroteta emistään ennen niiden viemistä pois tilalta.

Kasvatuksen loppuvaiheessa karitsoille voidaan antaa emän maidon ohella lisäravintoa, joka sisältää vähintään 50 prosenttia viljaa ja viljan sivutuotteita. Lisäravinnon osuus on enintään 31 prosenttia kokonaisannoksesta eikä lisäravinto ole välttämättä peräisin SMM-alueelta.

Teurastus ja leikkaus

Karitsat teurastetaan SMM-alueella. Ruhot voidaan leikata SMM-alueen ulkopuolella. Liha voidaan pakata kutistemuoviin, tyhjöön tai suojakaasuun.

4.6 Yhteys maantieteelliseen alkuperään: Blanche du Massif Central, tie maatiaisrodusta puhtaaksi roduksi:

Blanche du Massif Central -rotua (BMC) pidetään historiallisesti yhtenä ”Caussenards”-lampaina tunnetun laajan populaation haarana, jota on kasvatettu jo yli 2 000 vuotta Caussessin alueella. Tämä Ranskan keskusylänköä etelästä lounaaseen reunustava alue on kuivaa ja sen maaperä kivistä ja köyhää.

Viime vuosikymmeninä syntynyt ilmaisu ”Blanc de Lozère” oli merkki Margeriden alueella olevan populaation kehityksestä, sillä tuottajat pyrkivät jalostamaan parhaasta karjasta vieläkin täydellisempiä ja lihavampia eläimiä.

Koska rotu levisi alkuperäaluettaan paljon laajemmalle maantieteelliselle alueelle, otettiin lopulta käyttöön vähemmän rajoittava ilmaisu ”Blanche du Massif Central” (BMC).

BMC:n edut tuotantotavan suhteen: erityispiirteet, jotka tekevät rodusta erityisen hyvin alueelle soveltuvan:

BMC on sopeutunut erittäin hyvin erilaisiin, toisinaan vaikeisiinkin tilanteisiin lähestulkoon taivasalla kuivilla alueilla tai enemmän mannermaisia ilmasto-olosuhteita vastaavilla vuoristoalueilla. Tämän ansiosta tuottajilla on lampaita, jotka kestävät erittäin huonoja ilmasto-olosuhteita suojattomilla alangoilla, pärjäävät löytämällään ravinnolla ja jopa kulkevat pitkiä matkoja löytääkseen parempia laitumia.

Lozèressa lihantuotannossa käytetään edelleen eniten BMC-rotua muiden lihalammasrotujen sijaan pääasiassa sen kestävyyden vuoksi. Lihan laatu riippuu SMM-alueesta, sillä sen taustalla on imettävien emien ja alueen karitsojen ruokavalion erityispiirteet alueella.

Erityisominaisuuksiensa säilymisen ansiosta BMC-rotu linkittyy nykyisin vahvasti kyseiseen alueeseen.

Laiduntamisen merkitys tuotantotavassa

SMM-hakemuksen kohteena olevien karitsojen tuotannossa käytettävä kasvatusmenetelmä (laiduntaminen) on ekonominen menetelmä, joka perustuu paikallisten resurssien optimaaliseen käyttöön: laidunnettu nurmi, korjattu nurmi ja oman viljan käyttö.

Laiduntaminen tapahtuu erityisalueilla, jotka tosin kuin tavalliset laitumet eivät sovellu lainkaan tai soveltuvat huonosti perinteiseen mekaaniseen käsittelyyn ainakin taloudellisesti ajateltuna. Muut lajit (esim. naudat) käyttävät näitä laidunaloja vain vähän tai tuskin ollenkaan.

”Agneau de Lozèren” erityisluonne johtuu korkealaatuisen tuotteen (rodun puhtaus ja monipuolinen ravinto) yhdistymisestä ympäristönäkökohtiin (maatalouskäytännössä luonnonympäristöä ja esi-isien perinteitä pyritään käyttämään hyväksi optimaalisella tavalla).

Arvostettu liha

Vaikka BMC-rotu on tottunut karuihin oloihin, sen lihaa pidetään parhaana ranskalaisen maatiaisrodun lihana. Tämän vuoksi tuottajat kasvattavat rotua risteyttämättä sitä.

”Agneau de Lozèren” lihalla on tänä päivänä erittäin hyvä maine kuten lukuisat lehtiartikkelit (yleis- ja erikoislehdet) ja kuuluisien kokkien (David Van Laer, Philippe Groult) kommentit osoittavat. Maailmankuulut paikalliset ravintoloitsijat toteavat, että ”agneau de Lozèren” liha on silkinpehmeää, että sen koostumus on hieno ja kiinteä ja että lihassa on nurmen aromi.

4.7 Valvontaelin:

Nimi: Qualisud, Organisme certificateur agréé EN 45011 Osoite: 2, rue des Remparts F-40000 Mont-de-Marsan Puhelin: (33) 558 06 15 21 Faksi: (33) 558 75 13 36 Sähköposti: qualisud@wanadoo.fr

4.8 Merkintä: Tuotteen nimi: ”Agneau de Lozère”

Merkinnässä käytetään SMM-tunnusta tai mainintaa Indication Géographique Protégée.

(1) EUVL L 93, 31.3.2006, s. 12.